टेप रिकाॅर्डर में गाने बदल बदल कर होने वाली पति-पत्नी लड़ाई या फिर कैसेट में पत्नी के पसंद के “गाने भरने“ की इच्छा को बेतरह नकार देने से उन गानों को भरने तक का ये सफर रुमानियत से भरा है। न कोई बड़ा फिल्मी मसाला, न कोई सिनामाई लल्लो-चप्पो और लागलपेट। कम बज़ट में कम बज़ट वाले घरों के बहुत करीब की कहानी निर्देशक शरत कटारिया ने खूब कही है। और उस पर वरुण ग्रोवर के बुने मोह मोह के धागे भी सही तड़का लगाते हैं।